MGT แรลลี่ 3 วันทะยาน 15% คาดรายได้ปีนี้ทะลุ 1 พันลบ. รับออเดอร์แน่น-M&A หนุน
MGT แรลลี่ 3 วันทะยาน 15% คาดรายได้ปีนี้ทะลุ 1 พันลบ. รับออเดอร์แน่นหลังจีนล็อกดาวน์-M&A หนุน โบรกเคาะเป้า 5.60 บ.
MGT แรลลี่ 3 วันทะยาน 15% คาดรายได้ปีนี้ทะลุ 1 พันลบ. รับออเดอร์แน่นหลังจีนล็อกดาวน์-M&A หนุน โบรกเคาะเป้า 5.60 บ.
16 มิ.ย. 2565

ผู้สื่อข่าวรายงานว่าวันนี้ (16 มิ.ย.2565) ราคาหุ้น บริษัท เมกาเคม (ประเทศไทย) จำกัด (มหาชน) หรือ MGT ณ เวลา 11:18 น. อยู่ที่ระดับ 4.92 บาท เพิ่มขึ้น 0.38 บาท หรือ 8.37% โดยทำจุดสูงสุดที่ 5.05 บาท และทำจุดต่ำสุดที่ 4.60 บาท ด้วยมูลค่าการซื้อขาย 135.81 ล้านบาท

ทั้งนี้ราคาหุ้น MGT ปรับตัวขึ้นมาต่อเนื่อง 3 วันติดนับตั้งแต่ราคาหุ้นปิดที่ระดับ 4.26 บาท เมื่อวันที่ 16 มิ.ย. 2565 คิดเป็นการปรับตัวเพิ่มขึ้น 0.66 บาท หรือคิดเป็น 15%
บริษัท หลักทรัพย์โกลเบล็ก จำกัด ระบุในบทวิเคราะห์ ว่า ทิศทางผลประกอบการปี 2565 คาดยังเติบโตได้ดีจากคำสั่งซื้อที่เข้ามาต่อเนื่อง ประกอบกับได้อานิสงส์จากการ Lockdown ในจีน ส่งผลให้คู่แข่งไม่สามารถนำเข้า-ส่งออกสินค้าได้ ลูกค้าจึงหันมาสั่งซื้อสินค้าจากบริษัท ซึ่งเป็นหนึ่งในบริษัทที่สามารถจัดหาวัตถุดิบ และส่งมอบสินค้าให้กับลูกค้าได้ตามกำหนด
โดยในปีนี้บริษัทมีแผนจะ M&amp;A เพิ่มเติม ซึ่งบริษัทต้องการเทคโนโลยีใหม่ที่เกี่ยวข้องกับหารผลิตและขายเคมีภัณฑ์ชนิดพิเศษ ซึ่งปัจจุบันอยู่ระหว่างเพื่อทำดีล โดยในปี 2565 ทางฝ่ายวิจัยได้ประมาณการรายได้ อยู่ที่ 1,027.60 ล้านบาท เติบโต 9.10% ส่วนกำไรอยู่ที่ 125.70 ล้านบาท เติบโต 19.50% ทั้งนี้ทางฝ่ายวิจัยยังคงคำแนะนำ “ซื้อ” โดยประเมินราคาเป้าหมายไว้ที่ 5.60 บาท